text: 81-årig fundet død ved sin væltede bil
  05 marts 2019 kl. 07.05
  En 81-årig mand blev kort før midnat fundet omkommet ved sin væltede bil i en vejgrøft ved Klovborg nordvest for Horsens.
  Det var chaufføren på en forbipasserende lastbil, der opdagede ulykken og slog alarm klokken 23.53.
  Lastbilen kom kørende ad Sønderdalvej ved Klovborg, hvor en personbil lå på taget i en grøft.
  - Chaufføren stoppede op og fandt den 81-årige livløs ved den væltede personbil. Den 81-årige boede i Klovborg-området, og hans pårørende er underrettet, oplyser vagtchef Simon Skelkjær fra Midt- og Vestjyllands Politi tirsdag morgen til TV SYD.
  En bilinspektør blev tilkaldt for at lave tekniske undersøgelser på ulykkesstedet.
  